**УСЛОВИ, КРИТЕРИЈУМИ И МЕРИЛА ЗА ИЗБОР ЧЛАНОВА У ТЕЛУ ЗА ПРАЋЕЊЕ ПРИМЕНЕ ЛОКАЛНОГ АНТИКОРУПЦИЈСКОГ ПЛАНА ОПШТИНЕ ОСЕЧИНА 2017. – 2022.**

**Члан 1.**

А) Подносиоци пријава морају да испуњавају следеће услове:

1. Не могу бити носиоци било које функције у политичкој странци;
2. Не могу бити јавни функционери у смислу одредаба Закона о Агенцији за борбу против корупције;
3. Нису радно ангажовани у органима општине Осечина по било ком основу;
4. Имају место пребивалишта на територији општине Осечина и да су пунолетни;
5. Нису осуђивани и да се против њих не води судски поступак за дела која се односе на корупцију.

Испуњеност услова доказује се следећим документима:

* Својеручно потписана изјава да подносилац пријаве није носилац било које функције у политичкој странци и да није јавни функционер у смислу одредаба Закона о Агенцији за борбу против корупције,
* Потврда надлежне полицијске Управе да подносилац пријаве није осуђиван, као и потврда надлежног суда да се против истог не води истрага, и
* Копија личне карте подносиоца пријаве.

Б) Мотивационо писмо чини саставни део пријаве и треба да садржи одговоре на следећа питања:

*Шта вас мотивише да се пријавите за чланство у телу за праћење примене ЛАП-а? Како видите политику борбе против корупције у нашем друштву и шта бисте сугерисали у вези са тим? Чиме лично можете допринети решавању проблема корупције у друштву? Како оцењујете локални антикорупцијски план општине Осечина 2017. – 2022.? Каквим резултатом бисте били задовољни када је у питању спровођење ЛАП-а?*

В) Упитник за процену подобности лица која су поднела пријаву, са бодовањем датих одговора, чини саставни део ових услова и исти ће бити саставни део пријаве.

Г) Разговор о општим проблемима друштва у борби против корупције са подносиоцима пријава који испуњавају све услове конкурса биће саставни део коначне оцене.

Уколико неки од доказа и прилога није достављен, сматраће се да пријава није комплетна и неће се узети у разматрање.

ОЦЕЊИВАЊЕ:

|  |  |  |
| --- | --- | --- |
| Б) МОТИВАЦИОНО ПИСМО | В) УПИТНИК | Г) РАЗГОВОР |
| Оцена:1 – не задовољава2 – делимично задовољава3 – задовољава у потпуности | Оцена:0 до 1,99 – не задовољава2,00 до 3,49 – делимично задовољава3,50 до 5,00 – задовољава у потпуности | Оцена:1 – не задовољава2 – делимично задовољава3 – задовољава у потпуности |

Након разматрања комплетне документације и оцењивања, направиће се коначна ранг листа која ће се уз образложење предложити Скупштини општине Осечина за усвајање.

**У Осечини, 20.06.2018. године Број: 110-1-3/2018**

**КОМИСИЈА ЗА РАСПИСИВАЊЕ ЈАВНОГ КОНКУРСА ЗА ФОРМИРАЊЕ ТЕЛА ЗА ПРАЋЕЊЕ ПРИМЕНЕ ЛОКАЛНОГ АНТИКОРУПЦИЈСКОГ ПЛАНА ОПШТИНЕ ОСЕЧИНА 2017. – 2022.**

Председник Комисије,

**Миодраг Станишић**